FINANCIJSKI REZULTATI ZA

2015. GODINU

Kontakt:

INA-Industrija nafte, d.d.

Sektor korporativnih komunikacija

Avenija Većeslava Holjevca 10, Zagreb

Služba za odnose s javnošću

E-mail: [PR@ina.hr](mailto:PR@ina.hr)

Press centar na [www.ina.hr](http://www.ina.hr)

**EBITDA raste, ulaganja stabilna**

**Ključna postignuća**

* CCS**[[1]](#footnote-1)** EBITDA[[2]](#footnote-2) INA Grupe iznosila je 3.669 milijuna kuna što je 9 posto više u odnosu na 2014., dok je neto dobit bez jednokratnih stavki iznosila 58 milijuna kuna
* Trend rasta domaće proizvodnje sirove nafte se nastavlja: povećanje od 20 posto u usporedbi s 2014.
* Stabilan financijski položaj kompanije
* Domaća ulaganja čine preko 84 posto CAPEX-a koji iznosi ukupno 1.650 milijuna kuna
* Rafinerijska proizvodnja porasla je za 13, a prodaja rafinerijskih proizvoda za 10 posto

**Zagreb, 23. veljače 2016. – U 2015. EBITDA INA Grupe bez jednokratnih stavki porasla je za 10 posto u odnosu na 2014. godinu te je dosegla 2.952 milijuna kuna. CCS EBITDA bez jednokratnih stavki iznosila je 3.669 milijuna kuna, što je 9 posto više u odnosu na 2014. Neto dobit bez jednokratnih stavki je iznosila 58 milijuna kuna. Kompanija je u navedenom razdoblju uložila ukupno 1.650 milijuna kuna, što je stabilno imajući u vidu ukupno pogoršanje vanjskog okruženja.**

S obzirom na niske cijene nafte, INA je i u 2015. godini ostvarila stabilan rezultat u odnosu na prethodnu godinu, što se može smatrati postignućem za kompaniju koja je orijentirana na istraživanje i proizvodnju. Prepolovljene cijene Brenta utjecale su na rezultat, ali je taj negativan učinak umanjen slabljenjem kune u odnosu na američki dolar, povoljnijim okruženjem za poslovanje rafinerija i povećanom proizvodnjom ugljikovodika. Neto dug ostao je stabilan u iznosu od 3.032 milijuna kuna, dok je odnos duga i kapitala zabilježio blagi porast, ali je i dalje vrlo stabilan te iznosi 22,3%.

Neto rezultat društva isključujući učinak jednokratnih stavki iznosi 58 milijuna kuna. Gubitak Društva, iako manji nego u 2014. godini, iznosio je (1.418) milijuna kuna, pod utjecajem posebnih stavki u ukupnom iznosu od 1.476 milijuna kuna. Najveći dio tih jednokratnih stavki odnosi se na umanjenje vrijednosti imovine u segmentu Istraživanja i proizvodnje, uslijed slabljenja cijene nafte i daljnjeg nastavka sirijske krize. Dodatno umanjenje imovine u Siriji koje je utjecalo na konačni rezultat bilo je nužno i neizbježno zbog političke i sigurnosne situacije u toj zemlji, ali važno je naglasiti da je radi samo o računovodstvenoj prilagodbi koja nema novčani utjecaj. Trošak umanjenja vrijednosti, međutim, u skladu sa Zakonom o porezu na dobit nije porezni odbitak. Kompanija je zadržala manji dio imovine za slučaj da se geopolitičke okolnosti promijene i omoguće povratak u Siriju.

Stalni napori segmenta djelatnosti Istraživanje i proizvodnja u remonte bušotina i optimizaciju proizvodnje, kao i privođenje proizvodnji novih polja, rezultirali su promjenom trenda prirodnog pada proizvodnje iz prethodnih godina: ukupna proizvodnja ugljikovodika porasla je za 6 posto, a domaća proizvodnja nafte veća je za 20 posto. Operativna dobit u Segmentu ostala je pozitivna i iznosila je 372 milijuna kuna, bez obzira na utjecaj jednokratnih stavki od 1.004 milijuna kuna – najznačajnije stavke se odnose na umanjenje imovine. Kapitalna ulaganja Segmenta u 2015. iznosila su 840 milijuna kuna. Kapitalna ulaganja u Hrvatskoj iznosila su 678 milijuna kuna, dok su ulaganja u inozemstvu iznosila 162 milijuna kuna.

CCS EBITDA segmenta Rafinerije i marketing (uključujući Trgovinu na malo) bez jednokratnih stavki zabilježila je pozitivan rezultat u iznosu od 307 milijuna kuna po prvi put nakon više od pet godina, dok je EBITDA iznosila (575) milijuna kuna, što je značajno poboljšanje u odnosu na prethodnu godinu. Među ostalim mjerama, promjena operativnog modela u Trgovini na malo svakako je snažan korak naprijed u cilju osiguravanja konkurentnije pozicije za Inu. Ukupna kapitalna ulaganja u 2015. godini iznosila su 613 milijuna kuna, 138 milijuna kuna više nego 2014. godine. Kapitalna ulaganja segmenta Rafinerije i marketing iznosila su 451 milijun kuna i uglavnom se odnose na logističke projekte, dok su ulaganja segmenta Trgovina na malo iznosila 161 milijun kuna, 5 milijuna kuna iznad razine 2014. godine.

“2015. bila je godina izazova za cijelu naftnu industriju, no usprkos nepovoljnom okruženju INA je uspjela osigurati povećanje CCS EBITDA za 9%, na iznos od 3.669 milijuna kuna. Neto rezultat, s druge strane, bio je pod velikim utjecajem umanjenja vrijednosti krajem godine u iznosu od 1,2 milijarde kuna. Većina umanjenja vrijednosti odnosi se na Segment Istraživanja i proizvodnje, osobito imovine u Siriji, što nema novčani utjecaj na Inino poslovanje.

Značajni napori u Segmentu djelatnosti Istraživanje i proizvodnja koji su rezultirali povećanjem proizvodnje ugljikovodika za 6%, kao i bolje rafinerijsko okruženje koje je rezultiralo povećanjem prosječne rafinerijske marže za 24%, nisu bili dovoljni da se nadoknadi učinak prepolovljene cijene Brenta na segment. Osim cijene Brenta, pad cijene plina za industrijske kupce također je utjecao na profitabilnost i razinu prodaje. Uz takve značajne vanjske čimbenike koji su van utjecaja Društva, interna optimizacija i mjere povećanja produktivnosti imaju dodatnu važnost. Restrukturiranje Trgovine na malo definitivno je jedan od glavnih koraka ostvarenih tijekom 2015. godine u smjeru povećanja produktivnosti, što je pomoglo kako bi se operativni troškovi segmenta prilagodili konkurenciji.

Ipak, imajući u vidu stalne niske cijene nafte, Društvo će trebati napraviti dodatne korake, kroz kombinaciju smanjenja kapitalnih i operativnih troškova, kako bi se osigurala buduća financijska snaga i održivost poslovanja.“, komentirao je ostvarene rezultate predsjednik Uprave Ine gospodin Zoltán Áldott.

**Pregled operativnih rezultata**

* EBITDA INA Grupe dosegnula je 2.664 milijuna kuna
* Operativna dobit bez jednokratnih stavki iznosila je 138 milijuna kuna
* Ostvarena je neto dobit bez jednokratnih stavki u iznosu od 58 milijuna kuna
* Kapitalna ulaganja iznosila su ukupno 1.650 milijuna kuna
* Zabilježeno je povećanje proizvodnje sirove nafte od 15 posto

**Istraživanje i proizvodnja nafte i plina –** U 2015. godini EBITDA isključujući jednokratne stavke dosegla je 3.212 milijuna kuna, što predstavlja smanjenje od 527 milijuna kuna, odnosno 14 posto, u odnosu na prethodnu godinu. Značajan negativan utjecaj proizlazi prvenstveno iz pada cijena Brenta i niže cijene prirodnog plina, što je posljedica smanjenja cijene plina za kućanstva i jačanja konkurencije koja stvara pritisak na cijene, a djelomično je ublažen 19% slabijom kunom u odnosu na dolar, što je dovelo do 877 milijuna kuna pozitivnih tečajnih razlika. Osim toga, udvostručenje naknada za eksploataciju uslijed regulatornih odluka iz 2014. i dalje predstavlja teret na poslovanje Ine tijekom 2015. Međutim, povećanje domaće i međunarodne proizvodnje sirove nafte, zajedno s većom proizvodnjom prirodnog plina u podmorju djelomično su ublažili djelovanje negativnih čimbenika.

* 6% povećanje proizvodnje ugljikovodika, podržano osobito snažnim povećanjem domaće proizvodnje sirove nafte od 20 posto u usporedbi s 2014.
* CAPEX na razini 840 milijuna kuna. Kapitalna ulaganja u Hrvatskoj u iznosu od 678 milijuna kuna, a u inozemstvu 162 milijuna kuna
* U 2015. porast ukupne proizvodnje prirodnog plina od 3% u odnosu na 2014.

**Rafinerije i marketing, uključujući Trgovinu na malo –** U 2015. CCS EBITDA isključujući jednokratne stavke iznosila je 307 milijuna kuna, dok je EBITDA iznosila (575) milijuna kuna, što je značajno poboljšanje u odnosu na prethodnu godinu. Rezultat je bio potaknut kontinuiranim povoljnim vanjskim okruženjem uslijed pozitivnog učinka cijena sirove nafte, viša razina prerade poduprta oporavkom rafinerijskih marži i kontinuiranom optimizacijom strukture sirovina i visokom stopom iskoristivosti rafinerijskih postrojenja. Također, povećana je prodaja potaknuta povećanim domaćim količinama, kao i boljim izvozom motornih goriva na tržište Slovenije te su zabilježeni niži operativni troškovi uslijed poboljšanja učinkovitosti. Rezultat je dodatno podržan daljnjim nastavkom provedbe poboljšanog operativnog modela trgovine na malo.

* Ukupni CAPEX iznosio je 613 milijuna kuna; 451 milijun kuna u segmentu Rafinerije i marketing te 161 milijun kuna u Trgovini na malo.
* U 2015. prihodi segmenta Rafinerije i marketing, uključujući Trgovinu na malo, iznosili su 14.831 milijuna kuna.
* Na dan 31. prosinca 2015. INA Grupa upravljala je mrežom od 438 benzinskih postaja (388 u Hrvatskoj, 43 u Bosni i Hercegovini, šest u Sloveniji i jednom u Crnoj Gori), od čega je 39 benzinskih postaja u Hrvatskoj uključeno u model Poduzetnik čiji je cilj povećanje učinkovitosti.

**Neto dug** kompanije stabilan je te iznosi 3.032 milijuna kuna, a **omjer duga i kapitala** blago je povećan te iznosi i dalje vrlo sigurnih 22,3 posto.

1. CCS (current cost of supplies) je rezultat prilagođen za promjene u cijeni ulaznih sirovina na način da se ti troškovi obračunavaju po jedinstvenoj cijeni na kraju izvještajnog razdoblja (bez obzira na promjene cijene tijekom razdoblja). [↑](#footnote-ref-1)
2. EBITDA = EBIT + amortizacija + vrijednosno usklađenje + rezerviranja [↑](#footnote-ref-2)